El Misteri de la Selva arriba enguany a les 40 edicions. Aquest dimecres i dijous, a l’església de Sant Andreu Apòstol de la Selva del Camp (Baix Camp), es representarà un any més el primer drama assumpcionista en llengua romànica. Hi participaran un centenar d’actors i cantaires, que recrearan un text del segle XIV que té com a argument els darrers moments de la vida de la Verge Maria, la seva mort i la pujada al cel. Des de fa uns mesos, l’obra té el reconeixement de Patrimoni Festiu de la Generalitat i entre les novetats d’enguany, a banda d’alguns canvis en els rols dels participants, hi ha una nova corona. El Misteri de la Selva s’estrenarà també el proper 22 de setembre a la Sagrada Família de Barcelona. El text es representa ininterrompudament des del 1980 el 14 i el 15 d’agost, i està molt arrelat entre els habitants de la localitat, que de manera voluntària fan les representacions buscant el màxim rigor històric i excel·lència interpretativa. L’obra és anònima i està escrita en català medieval. Aquest fet li dona un gran valor perquè aleshores l’art encara es feia en llatí, mentre que les llengües romàniques com el català estaven considerades vulgars i quedaven relegades a usos de parla quotidiana.  El text el va trobar l'historiador local Joan Pié en un quadern dipositat a l'Arxiu Parroquial de la Selva, juntament amb altres textos de mitjans del segle XIV pertanyents al Senyoriu de Prades i Mont-ral. Posteriorment, el quadern es va traslladar a l'Arxiu Històric Diocesà de Tarragona, on es conserva actualment.  Joan Massana és un dels directors artístics del Misteri. “Hi he participat des de la primera representació, he estat en totes”, comenta amb orgull. A casa seva, ja és una cosa de família, perquè el seu pare i els seus fills també hi han actuat. En alguns casos fins i tot hi ha pres part quatre generacions de la mateixa família. Massana coordina el muntatge escenogràfic i luminotècnic, així com el moviment dels actors a l’escenari.  Massana destaca que l’obra majoritàriament és cantada, encara que no té una partitura que l’acompanyi. “No hi havia partitures, sinó anotacions, perquè l’escriptura musical era limitada”, comenta. Algunes anotacions s’han pogut desxifrar gràcies a investigacions científiques però en altres casos no ha estat possible. Per aquesta raó alguns fragments del text es reciten amb música de peces del Llibre Vermell de Montserrat, un dels còdex medievals més valuosos d’Europa.  Amb tot, des del Patronat de la Representació del Misteri de la Selva del Camp vetllen perquè s’exposi amb la màxima fidelitat possible. El seu president, Eloi Barberà, apunta que hi participen un centenar d’actors, a més d’unes 20 o 30 persones més relacionades amb atrezzo, maquillatge o perruqueria. Tot i que en molts casos els actors repeteixen els papers d’un any a un altre, intenten anar fent canvis per no caure en la monotonia i buscar nous reptes personals. Cada any fan uns deu assajos, que comencen a principis de juliol. A banda, en alguns casos hi ha un treball vocal específic per adaptar la veu a la impostació necessària per cantar una obra gregoriana polifònica. Un fet important perquè bona part de l’obra és ‘a capella’. Com a novetat d’enguany estrenaran una corona nova de la Verge. Però el gran repte anual no seran les representacions del 14 -deu de la nit- i 15 -vuit del vespre-, sinó la que faran a la Sagrada Família de Barcelona el proper 22 de setembre. Per Barberà és una gran oportunitat i un reconeixement a la feina feta des del municipi. “Cantar a la Sagrada Família fa una mica de respecte però també fa molta il·lusió representar el misteri fora", reconeix. Al llarg d’aquestes quasi quatre dècades l’han mostrat a Jerusalem, Roma o Palma de Mallorca.

Summary: El Misteri de la Selva celebra el 40è aniversari amb el reconeixement de Patrimoni Festiu de la Generalitat


La presidenta de l'Assemblea Nacional de Catalunya (ANC), Elisenda Paluzie, ha tret importància al bidó col·locat de matinada davant la seu de l'entitat i que els Mossos d'Esquadra han examinat com un objecte sospitós. En una atenció als mitjans davant de la Ciutat de la Justícia, Paluzie ha assegurat que l'acció és "una petita broma de mal gust "que "no té més importància". "De seguida que ens va alertar una companya que viu pel barri hi vam anar i ja vam veure que no seria res", ha explicat. Alhora, Paluzie ha dit que no creu que aquesta acció estigui vinculada amb les detencions de membres dels CDR per part de la Guàrdia Civil però ha assegurat que els arrestos "volen generar un estat d'ànim absolutament allunyat de la realitat" i ha fet una crida a la calma.  "Les detencions són una mesura que limita completament dels drets fonamentals dels detinguts i el que busquen és generar un estat d'alarma", ha lamentat. A més de solidaritzar-se amb els detinguts, Paluzie ha acusat la benemèrita de voler donar una la imatge violenta de la societat catalana i ha reivindicat el caràcter pacífic del moviment independentista. Per l'ANC, les detencions de membres dels CDR són "una operació propagandística" En la mateixa línia, el vicepresident de l'entitat, Pep Cruanyes, ha considerat que l'operació policial és "una operació propagandística" i ha assegurat que s'ha buscat el moment "de més impacte" per a dur-la a terme. Entrant a valorar els motius de les detencions, Cruanyes ha dit que és "extremadament greu" que la fiscalia i l'aparell policial acusin ciutadans de rebel·lió, terrorisme o tinença d'explosius "sense fonaments" cosa que "limita" els drets de defensa. "Hi ha contradiccions evidents, si és un procediment terrorista, hi ha secret de sumari, perquè la Guàrdia Civil envia vídeos i trenca el secret de sumari?, s'ha preguntat fent referència a les filtracions d'imatges que l'institut armat va proporcionar a alguns mitjans. Paluzie fa una crida a la calma: "Ens sentim ferms i determinats" Per Paluzie, l'ANC ha de reafirmar el seu compromís  en assolir la independència "per mètodes democràtics i democràtics". Per això, ha assegurat que l'entitat se sent "ferma" i "determinada" i continua preparant les manifestacions que hi haurà en resposta a la sentència al judici per l'1-O que s'ha celebrat al Tribunal Suprem.

Summary: Paluzie treu importància al bidó col·locat davant la seu de l'ANC: "És una broma de mal gust"


El tron dels Set Regnes de la sèrie ‘Joc de Trons’ ja està instal·lat al Teatre Municipal de Girona. Ha arribat aquest divendres al migdia des de Madrid i es tracta de l’única rèplica que hi ha a tot el món. El tron original, fet de ferro, es troba a Irlanda. La còpia, massissa i pesada, està construïda amb altres materials més lleugers. Aquest famós seient és un dels principals atractius que l’Ajuntament de Girona té previst pel proper dilluns, quan els fans incondicionals de la sèrie podran veure el primer capítol de la sisena temporada d’aquesta producció televisiva. En concret, s’han programat dos passis gratuïts de ‘The red woman’ al Teatre Municipal de Girona. Una reestrena - l’estrena mundial es farà de matinada-  que des del principi ha despertat una gran expectació; fins al punt que les entrades per poder assistir a la segona retransmissió d’aquest primer capítol es van esgotar en només tres minuts. Els interessats podran fotografiar-se i asseure’s al tron a partir de dilluns a les vuit del matí.

Summary: Girona ja té el seient més preuat de la sèrie 'Joc de Trons'


Quatre persones han resultat ferides aquest dissabte per una deflagració a la central hidroelèctrica de Riba-roja d'Ebre (Ribera d'Ebre), una d'elles en estat crític i dues greus. Segons el Servei d'Emergències Mèdiques (SEM), que ha rebut l'alerta al voltant de les tres de la tarda, quatre ambulàncies i dos helicòpters medicalitzats s'han desplaçat al punt per atendre els afectats, que han estat traslladats a l'hospital de la Vall d'Hebron. El quart ferit es troba en estat menys greu i ha estat evacuat al mateix centre hospitalari. Segons fonts dels Bombers de la Generalitat, els quatre ferits són treballadors de la central i han patit diverses cremades mentre estaven fent tasques de soldadura en una de les turbines. Les instal·lacions de la central i el pantà de Riba-Roja d'Ebre no han patit cap dany estructural arran de l'accident laboral i mantenen la seva activitat habitual, segons ha informat Protecció Civil. En una declaració als mitjans, l'alcalde de Riba-Roja d'Ebre, Antonio Suárez, ha apuntat que la causa de l'explosió són els treballs de soldadura que estaven fent els treballadors com a part de les tasques de manteniment d'una de les turbines. Suárez també ha informat que els quatre ferits han pogut sortir de les instal·lacions pel seu propi peu després de la deflagració, un d'ells amb cremades de segon grau a una espatlla.  A part, l'alcalde ha explicat que els afectats són empleats portuguesos que vivien des de feia un temps al municipi i eren "coneguts" per la població.

Summary: Quatre ferits en una deflagració a la central hidroelèctrica de Riba-Roja d'Ebre


El Museu d'Història de Catalunya ha recordat aquest dijous la figura de Francesc Boix, el fotògraf barceloní que va recopilar prop de 20.000 fotografies durant el seu captiveri al camp de concentració de Mauthausen, contribuint així a la celebració del judici de Nuremberg. La tasca de Boix no va servir només per documentar les atrocitats del règim nazi sinó per "impedir la impunitat", ha destacat el conseller d'Afers Exteriors, Relacions Institucionals i Transparència, Raül Romeva, que ha presidit l'acte. L'homenatge s'emmarca en el marc del trasllat de les despulles de Boix a l'emblemàtic cementiri Père-Lachaise, a París. Un fet que, segons Romeva, "compensa un greuge històric". Nascut a Barcelona el 1920, Boix va combatre amb el bàndol republicà durant la Guerra Civil i va exiliar-se França amb la fi del conflicte. Allà va ser capturat pels nazis i deportat al camp de Mauthausen, el més important d'Àustria. Gràcies als seus coneixements de fotografia, Boix va ser destinat al servei d'identificació del camp, on s'encarregava de fer retrats policials a tots els presos, documentar les morts, els experiments mèdics o les visites d'alts càrrecs nazis. Amb la col·laboració d'altres presos van amagar i sostreure del camp unes 20.000 fotografies i negatius que es van convertir en proves gràfiques per demostrar els crims del genocidi nazi. Un patrimoni que "no només va permetre saber què havia passat sinó jutjar-ho", ha explicat Romeva. De fet, Boix, que va morir a París l'any 1951, va ser l'únic testimoni de l'estat als judicis de Nuremberg i Dachau. "Gràcies en part al que Boix va treure dels camps es van poder posar noms i cognoms als responsables del que havia passat i es va impedir la impunitat", ha afegit el conseller. Romeva ha volgut destacar la feina que Boix i d'altres companys "van poder i saber fer malgrat les circumstàncies". En aquest sentit, el conseller d'Afers Exteriors ha subratllat "l'aposta ètica i vital" de Boix, que "mai va perdre l'esperança que aquell infern algun dia s'acabaria", ja que va recopilar un material de gran valor "amb la vocació de poder-lo ensenyar". A més, ha valorat "la sensibilitat" del fotògraf barceloní "per determinar què era significatiu i què no" i la seva capacitat per "conservar la humanitat en un context inhumà". Aquesta, segons Romeva, va ser "la seva gran victòria". Trasllat de les despulles al cementiri Père-Lachaise El proper 16 de juny j'Ajuntament de París oficialitzarà el trasllat de les despulles de Francesc Boix, que es troben actualment al cementiri de Thiais, a l'emblemàtic Père-Lachaise, a París, on hi ha enterrades personalitats com Molière, Albert Camus o Édith Piaf entre d'altres. D'aquesta manera, el consistori parisenc ha volgut homenatjar al fotògraf català dedicant-li un espai privilegiat a la capital francesa per la seva tasca i aportació a la condemna dels crims nazis. "Compensa el greuge històric al qual se la sotmès", ha explicat Romeva que ha assegurat que "el Govern serà present" a l'acte del 16 de juny. "Sempre diem que anem tard però això no treure que hi hagi reconeixements que s'han de fer; demanant les disculpes que s'hagin de demanar i fent allò que pertoca", ha afegit el conseller d'Afers Exteriors. És en aquest context que el Museu d'Història de Catalunya ha volgut posar en valor el fons fotogràfic de Boix, "que constitueix un patrimoni d'un valor inestimable" i acostar la seva figura a aquells que encara no el coneixen, ha explicat la directora del Museu, Margarida Sala. "Boix és rellevant per la seva actitud i la seva ètica", ha subratllat Ricard Vinyes, comissionat de Programes de Memòria de l'Ajuntament de Barcelona i ha destacat que el fotògraf "s'ha anat constituint en una figura europea i és gràcies als esforços de l'esforç de l'Amical de Mauthausen, la Generalitat de Catalunya i l'Ajuntament de Barcelona per divulgar la seva obra". En un sentit semblant, el president de l'Amical de Mauthausen, Enric Garriga, ha volgut destacar el "caràcter internacionalista" i "el compromís amb la llibertat" de Francesc Boix.

Summary: El Museu d'Història de Catalunya homenatja Francesc Boix, el fotògraf de Mauthausen


L'Ajuntament de Torredembarra encarregarà diversos pressupostos per saber quant costaria tornar a instal·lar la icònica escultura Alfa i Omega, de Rafael Bartolozzi, al bloc de Baix a Mar, mar endins. L'estructura va ser desmuntada al juny perquè suposava un perill, ja que s'havia deteriorat molt. La decisió es va prendre dimarts al vespre en una reunió del grup de treball, en què la majoria de participants van coincidir en el fet que cal reposar l'escultura al mateix lloc. A més d'estudiar el cost, també caldrà abordar amb quin material s'ha d'instal·lar. Pel que fa al bloc de formigó, una peça important de la història del món de la pesca a Torredembarra, l'Ajuntament ja ha previst la seva restauració i compta amb una partida de 70.000 euros al pressupost d'inversions d'aquest 2019. En aquesta reunió, hi van prendre part representants de diferents grups polítics amb representació al consistori, membres de l'Associació de Veïns Sant Joan de Baix a Mar i Nil Bartolozzi, fill i hereu legal de l'escultor. També hi va prendre part Santiago Segalà, l'alcalde de Torredembarra en el moment que es va instal·lar l'Alfa i Omega al bloc. L'escultura es va desmuntar pels danys detectats en les pèrdues de gruix del material, la degradació de l'acer patinable o la desintegració de soldadures. De fet, el procés de corrosió de les xapes de les potes de l'escultura era irreversible. En aquell moment, el consistori ja va manifestar que la decisió del futur de l'Alfa i Omega seria col·lectiva.

Summary: Torredembarra estudiarà quant costa tornar a instal·lar l'emblemàtica escultura Alfa i Omega al mar


Societat Civil Catalana (SCC) ha analitzat aquest dilluns els detalls que consideren més cridaners de l'enquesta que va encarregar a GESOP sobre qüestions polítiques i socials de Catalunya. El sondeig conclou que el 55,1% dels catalans creuen que el referèndum "divideix la societat" i també que el 49,6% asseguren tenir poca o cap informació sobre les conseqüències que implicaria la independència de Catalunya, mentre el 46,6% afirmen estar ben informats sobre el tema. En aquest sentit, l'entitat considera que el resultat "confirma" que impulsar un referèndum és "dolent" per a la societat i "aprofundeix en la divisió estructural" entre els catalans. Malgrat que la major part de l'enquesta gira al voltant del debat independentista, del referendari i identitari català, SCC no pregunta si els sondejats voldrien o no votar en un referèndum sobre la independència. L'entitat, però, al·lega que no ho fa perquè creu que el referèndum és "perjudicial" i "perquè tenen un pressupost limitat" i "no descarta" fer-ho en una altra enquesta".  El sondeig, fet amb 1.600 entrevistes al gener passat, també diu que un 65,4% dels enquestats creu que els mitjans públics de Catalunya "són favorables a la independència", mentre un 22% en defensa la neutralitat d'aquestes cadenes i emissores. També es pregunta si es considera correcte o no penjar estelades als ajuntaments i espais públics, i el 52,6% no hi veu cap problema, el 31,5% ho veu incorrecte, i el 12,3% es mostra indiferent.  Les dades de l'enquesta encarregada per SCC han estat presentades aquest dilluns com la "confirmació" que el discurs de l'entitat és "l'adequat" i el que coincideix amb "la majoria dels catalans". Així, el professor de la UB i membre de SCC, Josep Maria Oller, ha volgut creuar les dades sobre el referèndum i sobre l'ús de les estelades amb variables com la llengua habitual, remarcant que hi ha "notables diferències" que apunten que els catalanoparlants augmenten molt el percentatge de favorables. Això és interpretat per l'entitat com un "impacte important de la llengua habitual en temes de sentiment de pertinença i independentisme, i això mostra un cert perill de divisió estructural de la societat catalana, com el que porta el tema del referèndum". "No sorprèn però és un senyal d'alarma que un tema que es discuteix i promou des de la Generalitat incideixi en la divisió estructural", ha dit Oller, tot afegint que creu que és "un fracàs" del Govern "no haver aconseguit que temes com la llengua no acabin "dividint" la societat. D'altra banda, preguntats per si el grau de desconeixement sobre el que implicaria la independència no se solventaria posant les dades sobre la taula en el marc d'un referèndum, el dirigent de SCC Felipe Moreno ha insistit que plantejar un referèndum en sí "ja seria perjudicial i incidiria com ja està fent en la divisió estructural de la societat catalana". "No és cap solució sinó un problema afegit per a la societat", ha dit.  A més, ha assegurat que SCC va decidir no preguntar sobre si els catalans voldrien o no votar en un referèndum pel mateix motiu, i ha afegit que l'entitat té "un pressupost limitat i ha intentant fer preguntes que no es fan normalment". Amb tot "no descarta" que en nous sondejos encarregui aquesta pregunta.  L'altra dada que Societat Civil Catalana ha volgut destacar aquest dilluns és el que parla del model lingüístic de l'ensenyament. Així, el sondeig diu que el 75,6% apostaria per un ensenyament obligatori "trilingüe en català, castellà i anglès"; un 14% per un model "bilingüe en castellà i català"; un 8,8% "només en català"; i un 0,5% "només en castellà". La membre de la Junta de SCC Isabel Fernández ha considerat que aquest resultat "confirma" la seva croada contra el sistema lingüístic en vigor, interpretant que "només el 8,8% està a favor de la immersió", en identificar aquest model amb el "monolingüe en català". És per això que ha reclamat "obrir un debat seriós, pedagògic i rigorós" per canviar el sistema d'ensenyament.

Summary: Societat Civil denuncia la "divisió estructural" que creu que el Govern impulsa amb el referèndum


Seat mantindrà suspès aquest dimarts el torn de matí de la fàbrica de Martorell en les seves tres línies, però treballa "de manera molt intensa" per restablir en els torns posteriors la producció de la línia 1, que fabrica els models Ibiza i Arona, segons han explicat fonts de l'empresa a l'ACN. Aquests dos models suposen la meitat del volum total de la fàbrica de Martorell, amb 1.100 dels 2.200 cotxes que s'hi produeixen cada dia. "Esperem que aquesta línia comenci a treballar de manera imminent", han explicat fonts de Seat, que han apuntat que durant una trobada dimarts s'acabarà de decidir si es reobrirà "a la tarda o a la nit".  Les altres dues línies no s'obriran fins als "propers dies". Es tracta de la línia 2, que produeix el Seat León, i la línia tres, que fabrica l'Audi A1.  Seat té la producció paralitzada des de dimecres a la tarda causa d'un incendi al complex del seu proveïdor Faurencia, a Abrera.  L'incendi, dimarts a la nit, va provocar la suspensió progressiva dels torns de dimecres a la tarda i de dijous per la manca de proveïment de material per als models que es fabriquen a Martorell.  Sindicats i empresa es van reunir el dijous i van decidir suspendre també els torns dels divendres. Aquest dilluns la fàbrica també ha estat paralitzada.

Summary: Seat confia restablir dimarts la línia de producció de l'Ibiza i l'Arona però manté suspès el primer torn


L'operatiu conjunt de Mossos d'Esquadra i policia espanyola ha aconseguit alliberar sana i estàlvia cap a dos quarts de nou de la nit la dona que ha estat retinguda des de les tres de la tarda al consolat de Mali, al número 126 de l'Avinguda Tarradellas de Barcelona. La policia catalana ha rebut l'avís del fet cap a un quart de quatre de la tarda, quan se'ls ha trucat des del mateix consolat per informar-ne. L'home que la retenia era un ciutadà de Mali que, segons sembla, reclamava que se li regularitzés algun tipus de documentació. L'individu ha estat detingut. Des del principi de l'incident s'ha acordonat l'edifici, i cap a tres quarts de set els Mossos han tallat el tram que va des de l'Avinguda Sarrià fins al carrer Comte Borrell. Diversos curiosos s'han aplegat al lloc de l'escena enmig d'un fort desplegament policial.

Summary: Alliberada sana i estàlvia la dona retinguda des de les tres de la tarda al consolat de Mali


La commemoració dels 125 anys de les Bases de Manresa permetrà tornar a veure, disset anys després, l'actuació conjunta de l'Orfeó Català i l'Orfeó Manresà a la capital del Bages. Dos dels cors amb més trajectòria del panorama musical català s'uniran al mateix espai, el teatre del Kursaal, on Francesc Macià l'any 1931 donava a conèixer un dels primers documents del catalanisme polític: les Bases de Manresa. El concert, que se celebrarà el proper dissabte 24 de febrer a les 9 del vespre a la Sala Gran, comptarà amb la interpretació conjunta de 'El Mirador', del sabadellenc Josep Vila. La peça enllaça fragments de gairebé una quarantena de cançons, algunes d'elles força conegudes com ara 'Muntanyes del Canigó', 'El Virolai', o 'El cant dels ocells' "amb molta habilitat", destaca el sotsdirector de l'Orfeó Català, Pablo Larraz, que serà, a més, l'encarregat de dur la batuta en aquesta simbiosi entre tots dos cors. Sí que és cert que els dos orfeons han tocat plegats recentment, però des del 2001 no ho feien a Manresa. Lluís Arguijo, director del cor manresà, destaca els "sentiments" que els genera que comptin amb ells en un dels darrers actes més importants del cartell de la commemoració de l'efemèride. A més de "l'emoció" de compartir escenari. El concert es dividirà en dues parts. Dirigits per Arguijo, en la primera els manresans interpretaran cinc cançons: 'La moreneta', d'Antoni Carcellé; 'Com una aigua', de Francesc Vila; 'Prière du soir', de Charles Gounod; 'La Vergine degli angeli', de Giuseppe Verdi; i 'É l'assiria una regina', també del compositor italià. Per la seva part, l'Orfeó Català, amb Larraz al capdavant, oferirà una selecció de música sacra europea: 'Funeral Sentences – Man that is born', de Henry Purcell; 'Crucifixus', d'Antonio Lotti; '2 motets', d'Anton Bruckner; i 'Cantique de Jean Rcaine', de Gabriel Fauré.  En la segona part i durant gairebé mitja hora, serà quan les dues formacions es fusionaran per oferir la selecció de fragments de diferents cançons representatives de la música popular i tradicional dels Països Catalans que va compondre el sabadellenc Josep Vila. El "quasi" colofó final En la presentació del concert, la regidora de Cultura i Joventut de l'Ajuntament de Manresa, Anna Crespo, ha remarcat que es tracta del "darrer gran acte" de les activitats que s'han dut a terme des del passat mes de març de 2017 per commemorar els 125 anys de les Bases de Manresa, malgrat que no és encara l'últim. “Serà un gran moment”, ha assegurat la regidora, tot agraint la complicitat de totes dues formacions per a fer-ho possible.  En aquesta línia també s'ha mostrat el comissari de la commemoració del 125è aniversari de les Bases de Manresa, l'historiador Francesc Comas,  que no ha volgut passar per alt el vincle de totes dues formacions "amb el catalanisme". L'Orfeó Manresà va néixer el 1901 arran d'un concert de la formació catalana a la capital del Bages que va esperonar a membres d'entitats locals de llavors a crear un cor similar i que va acabar esdevenint, també "un símbol del catalanisme del moment", ha afegit l'historiador.

Summary: L'Orfeó Català i el Manresà fusionaran les veus per commemorar els 125 anys de les Bases de Manresa


Els Mossos d'Esquadra van detenir els dies 28 i 29 d'octubre cinc persones per la seva presumpta participació en quatre robatoris amb força en cases del Barcelonès i el Vallès Occidental mentre els propietaris dormien. Els arrestats, quatre homes i una dona d'entre 19 i 21 anys, feien servir tres motocicletes sostretes per desplaçar-se als habitatges. Van cometre els fets delictius a l'Hospitalet de Llobregat, Barcelona i Viladecavalls. La investigació es va iniciar a començaments del mes de setembre, quan una dona octogenària, que dormia al seu habitatge al barri del centre de l'Hospitalet, va ser víctima d’un robatori a l’interior del seu domicili. Els pispes van aconseguir sostreure diners i joies, i inclús van posar tovalloles a terra per buidar els calaixos sense fer gens de soroll i no despertar la víctima. Les primeres gestions d'investigació van permetre als agents identificar dues persones, una parella formada per una dona i un home joves, als quals van ubicar en una casa que ocupaven també al mateix barri del centre. Els investigadors van aconseguir determinar que la casa on vivien era un lloc de reunió habitual d'altres joves amb antecedents policials, també per robatoris a domicilis, i que alguns d'ells empraven motocicletes sostretes a Cornellà de Llobregat i l'Hospitalet per desplaçar-se. En paral·lel, els agents van poder esbrinar que dos dels investigats havien utilitzat una motocicleta sostreta a un veí del seu barri per desplaçar-se a la localitat de Viladecavalls i cometre allà un robatori amb força en una casa del municipi.  A més, altres indicis recollits van permetre els investigadors atribuir a la sospitosa un altre robatori amb força en un domicili de Barcelona. Entre el 28 i 29 d’octubre, els investigadors van detenir quatre dels joves investigats i van fer una entrada i escorcoll judicial en el domicili on es reunien, d'on es van poder recuperar objectes procedents d'un quart robatori, també al barri del centre de l'Hospitalet. Arran de la recuperació d'aquests objectes sostrets, els agents van detenir un cinquè jove presumptament implicat. Els detinguts van passar a disposició judicial i el jutge instructor va decretar la seva llibertat amb càrrecs. Hores d'ara, segons la policia catalana, la investigació continua oberta i no es descarten més detencions.

Summary: Cinc detinguts per robar en cases del Barcelonès i el Vallès mentre els propietaris dormien


El secretari d’Organització del PSOE, José Luis Ábalos, ha reiterat l’oposició de la seva formació a la decisió del govern espanyol de redoblar els controls sobre la despesa del Govern  condicionar el FLA al fet que no destini diners a l’1-O. En roda de premsa després de l’executiva del PSOE, Ábalos ha afirmat que el FLA ja establia unes condicions, però “l’anunci de la mesura sona més a una amenaça que a una altra cosa”. “En l’explicació de les lleis la proporcionalitat és important, i les advertències s’han de fer amb la suficient prudència perquè l’efecte pot ser contrari al que es pretén”, ha sentenciat, perquè “si es pretén un compliment de les condicions del FLA, el que no pot ser és generar la sensació d’una agressió”. Respecte a la compra de paperetes per part del Govern ha insistit que “sembla que va en la direcció” de fer realitat un referèndum “il·legal i il·legítim” que “no reuneix cap de les condicions necessàries per tenir cap validesa”.

Summary: El PSOE critica que el govern espanyol presentés el control de la despesa del FLA com “una amenaça”


La Casa Reial ha manifestat el "màxim respecte per la independència judicial" després que aquest divendres l'Audiència de Palma hagi fet pública la sentència del 'cas Nóos'. La resolució, que fonts de la Zarzuela han explicat a l'ACN que no entraran a valorar, ha condemnat a sis anys i tres mesos de presó l'exduc de Palma Iñaki Urdangarin, mentre que la seva esposa, la infanta Cristina, ha estat absolta però haurà de pagar 265.000 euros com a responsable civil de manera solidària amb el seu marit. L'exsoci d'Urdangarin a l'Institut Nóos, Diego Torres, ha estat condemnat a vuit anys i mig de presó, mentre que l'expresident balear Jaume Matas a tres anys i vuit mesos de presó.

Summary: La Casa Reial manifesta "màxim respecte per la independència judicial" i no entra a valorar la sentència


L'entitat demana a Societat Civil Catalana que expliqui d'on prové el seu finançament ACN Barcelona.-L’Associació de Municipis per la Independència (AMI) ha lamentat aquest divendres que Societat Civil Catalana (SCC) recorri a "l'ús de la mentida" i "les notícies falses" després que l'entitat presidida per José Rosiñol l'acusi de finançar el procés independentista i li reclami 22 milions d'euros. En un comunicat, l'AMI ha assegurat que continuarà treballant "incansablement" per la independència de Catalunya en ser un dels objectius que marquen els seus Estatuts i ha detallat que es finança exclusivament a través de les quotes que aporten els ajuntaments adherits. En aquest sentit, l'entitat municipalista ha demanat a Societat Civil Catalana com es financa i d'on provenen els fons dels què disposa. En el comunicat, l'AMI també remarca que el seu pressupost és de 354.348,50 euros, un "pressupost humil que es destina en bona part a despeses corrents, campanyes i actes propis" i que és l'Assemblea General la que dona compte de les activitats de l'entitat. D'altra banda, precisa que "la força de l’AMI rau en els seus 800 associats que per majoria absoluta dels seus plens han decidit formar-ne part". Aquest divendres, el president de Societat Civil Catalana (SCC), José Rosiñol, ha anunciat l'entitat enviarà un requeriment als 757 ajuntaments dels municipis adherits a l'Associació de Municipis per la Independència (AMI) “haver destinat fons públic a finalitats privades”, que considera “partidistes". En aquest sentit, han exigit que els ajuntaments deixin sense efecte l'acord amb l'AMI i demanen que els responsables d'aquest "finançament" retornin els diners a les arques públiques. L'AMI ha replicat que hi ha una disparitat de criteris sobre el pagament d'algunes quotes en les sentències emeses pels jutjats de primera instància del contenciós .

Summary: L'AMI lamenta l'"ús de la mentida" de SCC i assegura continuarà treballant per la independència


La candidatura unitària encapçalada per Gerard Esteva, proposada per la Unió de Federacions Esportives Catalanes (UFEC) i la Plataforma Proseleccions Esportives Catalanes, i avalada per la Secretaria General de l’Esport de la Generalitat ha guanyat les eleccions a la junta del Comitè Olímpic de Catalunya (COC) que han tingut lloc aquest dimarts a la tarda a Barcelona en el marc d’una assemblea de l’entitat. La llista ha aconseguit el suport unànime dels presents, amb 45 vots a favor. El nou comitè executiu del COC “haurà de posar a punt l’entitat” perquè el Comitè Internacional Olímpic la reconegui, tenint en compte el procés sobiranista català, segons han informat fonts de l’entitat.  L’elecció de la nova junta era l’únic punt de l’ordre del dia i a la sessió han assistit 45 dels 65 membres reconeguts del COC, d’un total 49 federacions, 7 entitats i 9 personalitats. Així, el president de la nova junta serà Gerard Esteva (UFEC), que comptarà amb Xavier Vinyals (Plataforma Pro Seleccions Esportives Catalanes), com a vicepresident i tresorer general. Els vocals seran Ramon Basiana (Federació Catalana de Patinatge), Jordi Merino (Federació d’Entitats Excursionistes de Catalunya), Maria Lluís i Gol (Federació Catalana de Basquetbol), Maribel Zamora (Federació Catalana de Voleibol), Francesc Martínez (Federació Catalana d’Esports per a persones amb Discapacitat Intel·lectual – ACELL), Francesc Serra (Federació Catalana de Corfbol), Pere Sust i Sagau (Expresident del COC), Enric Ballesteros i Figueras (Fundador del COC) i Maria José Bilbao Buñuel (Comissió Dona i Esport del COC). Esteva ha destacat el suport unànime de l’assemblea i ha promès “complir l’acord” del Govern, la Plataforma i les Federacions “per tirar endavant aquest projecte”. Vinyals, de la seva banda, ha considerat “molt important” la unitat de l’esport català entorn el COC. “Sortim de manera molt reforçada. Tenim un comitè disposat a lluitar per la seva existència i el seu reconeixement internacional”, ha afirmat.  En aquest sentit, el nou vicepresident del COC ha subratllat que tot plegat passa per “la creació de l’estat català”. I ha afegit que “mentre això no arriba” l’entitat explicarà els “beneficis” de tenir un estat propi des del punt de vista esportiu. De la seva banda, Gerard Figueras, secretari general de l’Esport, ha qualificat el fet d’”històric” pel fet que totes les entitats s’han posat d’acord “per deixar a punt l’estructura esportiva d’estat, en aquest cas de l’àmbit privat més important de Catalunya, que és el Comitè Olímpic de Catalunya”.  Cal destacar que durant la sessió també s’ha presentat una altre candidatura. Albert Bertrana i Bernaus s’ha presentat com a candidat independent però s’ha retirat abans de les votacions. El 29 de maig del 1989 es va iniciar el procés de constitució del Comitè Olímpic de Catalunya. Una entitat que naixia a les portes dels Jocs Olímpics de Barcelona del 1992 i que prenia el relleu històric de la Confederació Esportiva de Catalunya de principis de la dècada dels 20. Prop de trenta anys després, el COC és una associació regulada pel Codi Civil de Catalunya inscrita al Registre d’Associacions del Departament de Justícia de la Generalitat. Compta avui amb 48 Federacions esportives afiliades i personalitats reconegudes, malgrat que  el mandat del seu consell executiu havia expirat a principis de l’any 2012.

Summary: Gerard Esteva és escollit president del Comitè Olímpic de Catalunya per unanimitat


La Guàrdia Urbana de Lleida va detenir dijous un veí de la ciutat de 27 anys com a presumpte autor dels delictes d'exhibicionisme i de resistència i desobediència als agents. Un ciutadà va requerir una patrulla cap a les 16.30 hores. L'home va explicar que passejava amb una familiar seva de 17 anys pel carrer Rosa Parks, a l'alçada del Segon Passeig de Ronda, quan un jove es va aturar davant de la noia i li va mostrar els genitals. L'home va assenyalar als agents el presumpte exhibicionista, ja que es trobava a prop, però aquest va fugir corrent en adonar-se de la presència policial. Poc després, els agents el van localitzar al carrer Príncep de Viana. Segons la Urbana, el jove va oposar resistència però finalment va ser detingut.

Summary: Detingut per exhibir els genitals davant d'una menor en ple carrer a Lleida


L'organització del Canet Rock última els darrers detalls per tenir-ho tot preparat perquè aquest dissabte a dos quarts de cinc de la tarda arrenqui la 6ena edició del festival recuperat el segle XXI. La seva directora, Gemma Recoder, ha explicat que un any més, el certamen inclourà "diverses accions per reivindicar la falta de llibertat actual" i ha assegurat que "això es veurà dalt de l'escenari". Recoder s'ha referit a les elevades temperatures que s'esperen i ha avançat que s'ha instal·lat un "túnel de rentat perquè els assistents puguin refrescar-se". Alhora ha explicat que aquest 2019 s'estrenarà el protocol contra les violències sexuals en l'oci que s'ha signat amb el Govern. "Tots els treballadors estan preparats per detectar aquesta mena de situacions i saber respondre", ha indicat. La Pegatina, Els Pets, Els Catarres, Zoo o Doctor Prats, són els principals caps de cartell d'enguany.

Summary: El Canet Rock escalfa els motors d'una 6ena edició marcada per les temperatures i la reivindicació de llibertats


La reclamació d’un finançament just per a un País Valencià ha marcat les reivindicacions de la manifestació convocada per la Comissió 9 d’octubre aquest diumenge amb motiu de la Diada valenciana.  Entitats, sindicats i partits polítics de l’àmbit de l’esquerra i el nacionalisme valencià (PSPV, Compromís, Podem, Esquerra Unida i Esquerra Republicana, entre altres) s’han manifestat als carrers de València amb el lema ‘Un país per fer, un país per construir’ i una agenda de reivindicacions entre les quals prioritzen el finançament per iniciar la “reconstrucció” després dels anys de “malbaratament, corrupció i autoritarisme”. Així ho ha explicat als mitjans el portaveu de la comissió, Antoni Gisbert, moments abans de la manifestació, posant en valor l’elevat consens entre els partits i assenyalant que és degut al moment d’urgència. “Hem decidit sortir avui tots a una veu per exigir un finançament més just i més autogovern i per exigir al govern espanyol que respecti el dret dels valencians a un finançament i tractament igual que la mitjana de l’estat espanyol”, ha indicat.  Toni Gisbert ha proclamat que el poble valencià està “cansat d’ofrenar noves glòries a Espanya a canvi d’un maltractament continuat”. En aquest sentit, ha assenyalat que els partits, sindicats i associacions convocats han decidit que “ja n’hi ha prou” i ha indicat que cada vegada més gent se suma a l’exigència d’un finançament més just, d’un canvi de model territorial, de més autogovern i “d’estar al costat del nostre govern front a la discriminació que patim per part de Madrid”.  La marxa ha finalitzat amb la lectura d’un manifest que recull el compromís de caminar cap modernització del model agrari i la reindustrialització, la inversió en infraestructures, la comarcalització, l’eradicació de la violència de gènere, la plena igualtat lingüística, l’ensenyament públic, de qualitat i en valencià, la recuperació de la ràdio i la televisió valencianes i de TV3, i la capacitat de decidir el futur com a poble.  Entre les novetats d’enguany es troba la inclusió a la Comissió de tots els partits que formen part de l’acord de govern valencià (PSPV, Compromís i Podem), un fet que des dels organitzadors posa en valor “la voluntat de diàleg, consens i treball en positiu” i suposa un exemple “que és possible la unitat des de la diversitat, el diàleg des del respecte, l’acord des de la pluralitat, el treball en positiu des del consens”.  El text llegit al final de la manifestació, als peus de l’estàtua de Jaume I, remarca el regust “agredolç” d’aquesta diada perquè se celebra després de 20 anys de govern “de la dreta més reaccionària i contrària als interessos del poble valencià” i amb un govern  “més sensible a les necessitats col•lectives de la nostra societat” però malgrat tot amb una situació d’autogovern crítica i que cal revertir.  En aquest sentit, els convocants assenyalen que els valencians es troben davant d’un estat d’emergència social i de manca de recursos pel territori, “a causa d’un finançament injust que ens castiga com a poble”.  Situant aquesta reclamació com a prioritat, el manifest també denuncia la necessitat de la defensa de l’estat de benestar i la reversió de les retallades, així com crear treball de qualitat.  Així mateix, reclama la necessitat d’un dret civil foral valencià i la retirada dels recursos del govern espanyol al Tribunal Constitucional, la modernització del model agrari, infraestructures, amb sistemes ferroviari, portuari i aeroportuari valencià, i el Corredor Mediterrani.  La comissió 9 d’octubre reclama la reindustrialització del País Valencià i la vertebració del territori a través de la comarcalització i polítiques que garanteixin la igualtat real i l’eradicació de la violència de gènere.  La plena igualtat lingüística en tots els àmbits , amb un ensenyament públic, laic, de qualitat i en valencià, així com uns mitjans de difusió i comunicació públics, de qualitat, plurals, independents i en valencià, que respecten els drets laborals dels treballadors i treballadores de RTVV, es troben entre les reivindicacions. Així mateix, es remarca la necessitat de crear un espai comunicatiu comú entre tots els mitjans públics en la nostra llengua: RTVV, IB3, CCMA (TV3 i Catalunya Ràdio).  “Necessitem i volem exercir el dret a decidir el nostre futur com a poble”, finalitzat el manifest, que remarca que aquestes són les necessitats i desitjos però que per a dur-los a terme cal “un finançament just que ens permeti cobrir les necessitats del nostre territori i de les persones que hi vivim”. “Anem curts de temps! Ara toca fer política, perquè si no la fem nosaltres, ens la faran contra nosaltres. Tenim un País per fer, un País per construir. Endavant! Visca el País Valencià lliure i sobirà!”, finalitza el text.  La Comissió 9 d’octubre està integrada per  les entitats Acció Cultural del País Valencià (ACPV), Associació Cívica Tirant lo Blanc, Bloc d’Estudiants Agermanats (BEA), Ca Revolta, Federació d’Escola Valenciana, Plataforma pel Dret a Decidir i Societat Coral El Micalet; els sindicats Comissions Obreres del País Valencià (CCOO-PV), Intersindical Valenciana (IV), Unió General de Treballadors del País Valencià (UGT-PV) així com els partits Compromís, Els Verds del País Valencià, Esquerra Republicana del País Valencià (ERPV), Esquerra Unida del País Valencià (EUPV), Partit Socialista del País Valencià (PSOE-PSPV).

Summary: La comissió 9 d’octubre reclama un finançament just per a un País Valencià “cansat d’ofrenar noves glòries a Espanya”


La consellera d'Empresa i Coneixement, Àngels Chacón, ha respost a l'exconseller Toni Comín que Catalunya forma part d'una "economia global" i l'ha alertat sobre els riscos de qualsevol tipus de boicot. "No podem pensar en perjudicar-nos a nosaltres mateixos",  ha dit a TV3. La consellera ha respost així a Comín, que en una entrevista a 'El Periódico' ha fet una crida a "buscar el desgast econòmic de l'Estat". Chacón ha insistit que està "en contra de boicots" perquè hi ha "interdependència entre empreses i països". Així, ha apostat per "compatibilitzar" la defensa dels drets amb l'economia del país. "Només faltaria que haguéssim de fer com si no passés res davant del que estem veient però ho haurem de compatibilitzar", ha afirmat.

Summary: Chacón respon a Comín que l'economia és global: "No podem pensar en perjudicar-nos a nosaltres mateixos"


L'aeroport d'Alacant-Elx va tancar l'any 2017 amb 13,7 milions de passatgers, xifra que representa un rècord de visitants i situa l'aeròdrom valencià com el 14è amb més trànsit d'Europa, segons les dades fetes públiques aquest divendres per la delegació del govern espanyol al País Valencià. El 80% dels visitants corresponen amb vols amb origen o destinació al Regne Unit, Alemanya i Holanda, segons aquestes mateixes dades. Per la seva part, l'aeroport de Manises (València) ha assolit per primera vegada en la història els 6,7 milions, un 16,3% més que l'any 2016. Les dades han estat presentades aquest divendres pel delegat del govern espanyol, Juan Carlos Moragues, en el marc de la visita a les obres d'ampliació de la zona de control de passatgers de l'aeroport d'Alacant-Elx.  Moragues ha anunciat així mateix més millores com el desdoblament de la N-338 de connexió amb l'aeroport i la futura connexió ferroviària.  La delegació del govern espanyol ha remarcat que l'aeroport d'Alacant-Elx s'ha convertit "en el més important del sud-est d'Espanya i ja és al 'top 5' de tot el territori nacional, per això l'aposta del Govern va dirigida a seguir millorant la terminal alacantina per seguir atraient turistes a la costa d'Alacant. I d'aquesta manera mantenir l'aeroport alacantí entre els punters d'Espanya i d'Europa".

Summary: Els aeroports d'Alacant i València registren xifres rècord el 2017, amb 13,7 i 6,7 milions de passatgers respectivament


L’Hospital de la Santa Creu i Sant Pau i la Fundació Catalana Síndrome de Down han inaugurat aquest dijous el nou espai que acollirà la unitat Down-Alzheimer, al Pavelló Santa Victòria del recinte de Sant Pau. D’aquesta manera, s’integra en un mateix edifici l’atenció neurològica a persones amb síndrome de Down. El servei ja es va posar en marxa fa 15 mesos, però en dues seus separades. D’acord amb les dades aportades per l’Hospital de Sant Pau, en aquest període s’han atès 309 persones d’entre 18 i 69 anys, de les quals un 25% han estat diagnosticades d’Alzheimer, una malaltia amb una alta prevalença entre la població amb síndrome de Down. L’Hospital de Sant Pau i la Fundació Catalana Síndrome de Down han remarcat que l’augment de l’esperança de vida de les persones amb síndrome de Down suposa “una nova realitat” d’envelliment i “procés de deteriorament”, que sovint ve “associat a la malaltia d’Alzheimer”, tal com s’ha explicat en un comunicat. En la mateixa línia, la unitat Down-Alzheimer ha detectat “una prevalença considerable d’epilèpsia en les persones adultes amb síndrome de Down en el procés d’envelliment”. En aquest sentit, segons dades recollides per l’Hospital de Sant Pau i la Fundació Catalana Síndrome de Down, un 45% del conjunt de persones amb síndrome de Down i Alzheimer pateix episodis d’epilèpsia. D’altra banda, en base a la informació aportada per l’Hospital de Sant Pau i la Fundació Síndrome de Down, en el global de la població amb síndrome de Down, la prevalença de l’Alzheimer es situa en el 14,2% i per edats, entre 40 i 50 anys es troba entorn al 10%, de 50 a 60 anys ascendeix al 30% i en els majors de 60, s’estableix en prop del 70%. Fins ara, la unitat Down-Alzheimer havia desenvolupat la seva activitat assistencial al Centre Mèdic Barcelona Down per a la detecció de patologies i a l’Hospital de Sant Pau per a l’atenció neurològica. El servei vol ser “l’embrió” de l’International Sant Pau Alzheimer & Down Institute (ISADI). Aquest projecte vol centralitzar “tota la recerca de referència internacional” sobre Alzheimer i la recerca clínica “en persones amb i sense síndrome de Down”, a banda de realitzar “el diagnòstic, l’avaluació i l’assistència especialitzada en l'Alzheimer i altres problemes mèdics en les persones adultes amb síndrome de Down”. En aquest sentit, això suposaria la integració del Sant Pau Alzheimer Research Center i el Barcelona Down Medical Center de la Fundació Catalana Síndrome de Down.

Summary: L’Hospital de Sant Pau integra en un sol espai la seva unitat Down-Alzheimer


Ofereix aquesta setmana un tast de les companyies que hi actuaran i al juliol se celebraran trobades del sector del circ ACN Barcelona.-La Fira Internacional de Circ de Catalunya Trapezi 2020, que s'havia de celebrar en un inici des d'aquest dijous fins diumenge, dividirà la programació d'enguany en tres moments: al maig, des d'aquest divendres al diumenge, amb un petit tast online de les companyies que ja preparen la seva intervenció a la tardor del 2020; al juliol amb trobades professionals, majoritàriament digitals, amb tot el sector del circ, i a l'octubre, amb la programació d'espectacles en viu al carrer. Daniel Recasens, regidor de Cultura i Política Lingüística de l’Ajuntament de Reus, explica que "el tronc de la programació es manté", a excepció de les companyies internacionals. En un primer moment, el Trapezi de Reus va ajornar la seva 24 edició que se celebrarà del 9 al 12 de juliol, tot i admetre que la nova data quedava condicionada per les circumstàncies i la normativa del moment. Així finalment ha canviat per aquesta formula de dividir la fira en tres etapes. En roda de premsa, Recasens ha destacat que la idea és "estirar al llarg de tot l'any el Trapezi de manera que aparegui amb més força que mai en tres moments diferenciats". El primer moment, que s’ha fet coincidir amb les dates originals de la fira Trapezi 2020, des d'aquest divendres a diumenge se centre en les creacions que enguany participaran en el moment presencial i que serà a la tardor, encara sense dates tancades. En aquest moment, l’espai web de la fira i les diferents xarxes socials es convertiran en un aparador on es podrà veure un petit tast de les companyies que ja preparen la seva intervenció a la tardor del 2020. El petit tast d’aquest cap de setmana es podrà veure des del web www.trapezi.cat i també a través de les xarxes socials de la Fira. Inclou espectacles de Manolo Alcantara, Mortelo&Manzani, Xamatito Pato, Circ Vermut, Alta Gama, Vaiven, Cabaret, la companyia Pepa Plana, Cia. D'Irque & Fien, entre d'altres.   El segon moment del Trapezi, se celebrarà al juliol del 2020 i està centrat en la part professional, i pretén ser el punt de trobada de tot el sector del circ, per mantenir jornades de reflexió, de retrobament, de pensament i de debat. La trobada serà majoritàriament digital.  El tercer moment, que s’ha anomenat Trapezi en Viu, se celebrarà a l'octubre, amb les dates pendents de confirmar, i està dedicat al públic, que podrà tornar a gaudir en viu dels espectacles més rellevants del món del circ. Leandre Mendoza, director artístic de la Fira de Circ de Catalunya Trapezi, explica que la programació prevista al maig, juliol i a l'octubre és la mateixa que estava prevista. "El compromís és complir sobretot amb les companyies i la programació s'està treballant des de l'any passat. És la mateixa programació en l'àmbit català i estatal", apunta.  "El tronc de la programació es manté", ha afegit Recasens, a excepció de les companyies internacionals. "La fira és internacional però hi ha companyies internacionals que van caure perquè els mateixos desplaçaments ha caigut", ha indicat.  Cartell La roda de premsa online ha servit per presentar el cartell de l’edició d’enguany de la jove il·lustradora Laia Sondang. La imatge acompanyarà totes les activitats que es duguin a terme al voltant del Trapezi, en qualsevol de les etapes d’aquest 2020.

Summary: La Fira Trapezi de Reus trasllada els espectacles en viu d'aquesta edició a l'octubre


Alcanar ha reconvertit el tradicional Mercat Iber, que celebra des de fa 20 anys, en un festival que vol ser un referent a Catalunya en la promoció del patrimoni i la cultura iber. L'han batejat amb el nom de Tyrika, una misteriosa gran ciutat iber que va estar situada entre el delta de l'Ebre i Peníscola, i se celebrarà els dies 14 i 15 d'octubre. El festival estrenarà un concepte on barreja tota mena d'activitats, per a totes les edats, amb l'objectiu de fer més present la cultura dels ibers en l'imaginari col·lectiu. Des d'Alcanar és vol promocionar el propi patrimoni iber per convertir els ciutadans en ambaixadors d'aquest actiu turístic i cultural. Entre les novetat destaquen una zona de tabernes i escenificacions de la vida quotidiana a la Moleta del Remei.  Tyrika és el topònim amb el qual s'ha batejat el festival iber d'Alcanar, que des d'aquest any estrena un nou format per apropar d'una manera lúdica i festiva el món dels ibers als ciutadans. És el nom d'una mítica ciutat iber de la qual només se sap que estava situada entre la desembocadura del riu Ebre i Peníscola (Castelló).  Aquest doble objectiu de posar en valor el llegat iber i fer-ne divulgació s'exemplifica molt bé en propostes com l'exposició la Taula dels Ibers. La mostra que s'ha preparat mostra com a partir dels estris de taula i els costums gastronòmics, es van descobrint els canvis socials i polítics d'aquella societat cap a un sistema més jeràrquic. Com ha assenyalat Mar Villalbí, arqueòloga i conservadora del Museu de les Terres de l'Ebre, gràcies a les troballes del jaciment de Sant Jaume i de la Moleta del Remei, es pot anar resseguint el naixement de la societat que va evolucionar des de la primera edat del ferro, amb materials fet a mà, a partir dels contactes amb el món colonial, quan es troben objectes fets amb torn.  El festival Tyrika inclourà novetats com una zona de tabernes o escenificacions de la vida quotidiana al jaciment de la Moleta del Remei, però mantindrà activitats tradicionals del Mercat Iber, les demostracions d'oficis artesans o les actuacions musicals.  Espais reformats  Per preparar el jaciment de la Moleta del Remei per al festival, l'Ajuntament d'Alcanar ha iniciat la rehabilitació, aquests dies, de diferents forns i espais del poblat per poder-los mostrar en el festival. Entre les actuacions previstes, hi ha la reconstrucció de l'àrea didàctica de Tibast, on es recuperen dos forns, les parets i els paviments de l'àmbit domèstic del jaciment, i la rehabilitació de l'únic forn domèstic i de les llars que estan en l'àmbit 7 del poblat. També es crearà un sòl d'ocupació per representar el terra que trepitjaven en aquella època.  L'obra ha estat adjudicada a l'empresa Bioma per un import de 8.469,98 euros i el consistori canareu compta amb una subvenció de 5.194,59 euros de la Diputació de Tarragona, amb la qual es cobrirà la major part de la despesa del projecte.

Summary: Alcanar reconverteix el tradicional Mercat Iber en un festival referent al país en promocionar aquesta ancestre cultura


El president del govern espanyol en funcions i president del PP, Mariano Rajoy, ha felicitat aquest dilluns el president de la Comissió Gestora del PSOE, Javier Fernández, en el marc d’una trucada telefònica que ha fet pública el partit dels socialistes, i que ha qualificat de “protocol·lària”. Fernández encapçalarà la gestora que ha de dirigir el PSOE fins a la celebració del pròxim congrés del partit. Ambdós dirigents han acordat prosseguir amb el flux de comunicació que “sempre hi ha hagut” entre el govern i el primer partit de l’oposició, segons fonts del PSOE.

Summary: Rajoy felicita el responsable de la Comissió Gestora del PSOE


El primer llargmetratge de la catalana Carla Simón, 'Estiu 1993', segueix sumant reconeixements. Aquest dissabte ha estat premiat amb el guardó a la millor direcció de la secció oficial del Festival de Cinema de Buenos Aires (Bafici). A més, fora de la secció oficial, ha rebut el premi SIGNIS, que atorga l'Organització Catòlica per la Comunicació. La cinta de Carla Simón, que va ser premiada al Festival de Cinema de Màlaga amb la Bisnaga d'Or i a la Berlinale amb el guardó a la millor òpera prima i el Gran Premi del Jurat de Generation KPlus, es podrà veure a Barcelona els dies 6 i 7 de maig, dins del Festival D'A.

Summary: 'Estiu 1993' guanya el premi a la millor direcció del Festival de Cinema de Buenos Aires


La Plataforma en Defensa de l'Ebre (PDE) ha anunciat que es treballaran "per posar data de caducitat" al Consorci d'Aigües de Tarragona (CAT) i que acabi el mini-transvasament de l'Ebre al Camp de Tarragona. Consideren que el volum d'aigua que va inundar l'Ampolla la matinada de divendres demostra la gran quantitat de recursos que s'emporten del riu tot i tenir "un Delta en emergència", una economia estancada i la constant pèrdua de població. També han denunciat l'opacitat amb què es va gestionar l'incident. La PDE farà reunions amb totes les forces polítiques del territori per qüestionar-les sobre el futur del CAT i exposarà les conclusions en una assemblea general al març. Tampoc descarten fer mobilitzacions.  La Plataforma en Defensa de l'Ebre ha lamentat l'incident i les inundacions que va provocar el trencament de la canonada de la xarxa del mini-transvasament al costat de l'AP-7 i l'opacitat amb què es va gestionar. El portaveu Joan Antoni Panisello ha assenyalat que si la rebentada hagués passat de dia, a l'estiu o en dates de festivitat al municipi, la situació hauria pogut ser "més greu" o "una desgràcia". "Tampoc sabem si es va produir per falta de manteniment o de previsió", ha afegit. Per a la PDE, les imatges de les inundacions que es van patir a l'Ampolla, evidencien la quantitat d'aigua que es trasllada al Camp de Tarragona, tot i ser una època amb menys demanda que en ple estiu. El fet que els municipis de l'Ebre tinguessin recursos propis i alternatius per abastir-se durant el tall del subministrament, és per a la Plataforma una confirmació que aquestes poblacions estan connectades amb el CAT "per motius polítics". "Així es dóna una imatge que també se'n beneficien però podem dir que es tracta d'un transvasament en tota regla", ha apuntat Panisello. La PDE ha descartat demanar dimissions perquè "tampoc serviria de res" però exigeixen que després de trenta anys, els municipis i empreses receptores d'aigua han tingut temps per crear les seves infraestructures per autoabastir-se i deixar de dependre de l'aigua de l'Ebre. "Creiem que és una demanada legítima, d'un territori que ha complert de llarg amb la quota de solidaritat aportant, amb aigua i altres recursos, progrés i futur. A les Terres de l'Ebre l'únic que hem aconseguit és estancament, estem perdent població i perdent pistonada en tots els aspectes i aportem recursos a altres territoris", ha lamentat el portaveu de la PDE. La PDE defensa que el CAT ha d'acabar i ha de retornar els cabals de l'Ebre on fan falta. "Tenim un Delta en emergència, que necessita aigua i sediments i tenim regadius, com és el Xerta-Sénia, una xarxa imprudent que sempre hem qüestionat, però que no té aigua per a regar mentre s'envien quatre metres cúbics per segon a les pressions que marxen, com ha demostrat l'avaria", ha recordat Panisello. Aposten perquè la xarxa del CAT canviï la captació amb depuracions o dessalinització així com que els projectes es portin al territori que té els recursos. "El que passa pel tub és metre cúbic a metre cúbic de futur que se'n va de les Terres de l'Ebre", ha denunciat. La PDE demanarà l'opinió sobre el futur del CAT a tots els partits polítics però reivindiquem que el Consorci tingui data de caducitat, encara que no sigui immediata. "No pot ser una obra que es converteixi en vitalícia i ens fixem com a objectiu aturar el CAT i farem tot el possible perquè així sigui", ha advertit Panisello. "Ho veiem normal, lògic i ètic, un cop sanejat donant l'impuls turístic, industrial i demogràfic del Camp de Tarragona. L'aigua de l'Ebre ja ha fet prou. Aquí l'aigua no sobra", ha insistit. "Volem qüestionar quines perspectives de futur hi ha perquè és una mostra del que volen fer riu amunt", ha dit Manolo Tomàs en referència al nou Pla Hidrològic Nacional. També reclamen les explicacions tècniques sobre els motius del trencament. "Hi ha un espoli d'aigua i quan hi ha accidents no donen explicacions", ha reivindicat Panisello. "Un riu ha desembocat a l'Ampolla. La quantitat d'aigua que se'n va és tan gran que la paraula 'mini' s'hauria d'eliminar i parlat de transvasament per les conseqüències ambientals i econòmiques que provoca", ha defensat Tomàs.

Summary: La PDE es proposa aturar "el transvasament" d'aigua de l'Ebre a Tarragona i posar data de caducitat al CAT


L'eurodiputat de JxCat Toni Comín reivindica que la "confrontació" amb l'Estat espanyol és "imprescindible" per a "l'èxit" de la taula de diàleg. "Respecto molt la gent que diu que no vol confrontació, però han de ser honestos i reconèixer que el que estan dient és que renuncien a la independència", assegura Comín en una entrevista a l'ACN. Per l'exconseller, el "fracàs" de la taula de diàleg és ara per ara un "fet". "Anar a una taula en què un pot decidir tot i l'altre res no té cap sentit. Si no s'equilibren les posicions entre les dues parts millor que no hi hagi cap negociació perquè és una pèrdua de temps", subratlla l'eurodiputat de JxCat. Per tal de "reequilibrar" les posicions en la taula de negociació, Comín considera "imprescindible" l'amnistia per acabar amb la "repressió de manera rotunda" i la figura d'un mediador "independent i neutral". "Sense segons quines garanties no té sentit obrir un diàleg que no és un diàleg si la relació és tan desequilibrada", apunta.  Segons l'exconseller, la suspensió del tercer grau als presos independentistes és una "dinamita important" al procés de diàleg amb l'Estat. "Ara tothom té unes expectatives molt més baixes que fa una setmana", diu Comín, que apunta que ell ja tenia "unes expectatives molt baixes" abans. "Ens vam equivocar en aquesta taula no posant condicions prèvies i no negociant-la tot l'independentisme abans de la investidura. Per què no vam fer una plataforma de negociació i vam posar unes condiciones per a la investidura molt més exigents?", afirma l'eurodiputat de JxCat, que aposta per "tornar a la casella de sortida".  "Hem de tornar a explicar al PSOE que si vol els vots de l'independentisme haurà de posar fets i no promeses", destaca. En aquest sentit, considera que "les expectatives sobre la voluntat de negociar de Sánchez han baixat dràsticament". "Altra cosa és que hi hagi un miracle que obligui el PSOE a entendre que l'alternativa a la negociació és el col·lapse democràtic de l'Estat espanyol", diu Comín, que avisa als socialistes que no negociar el dret d'autodeterminació els "arrossegarà al precipici autoritari". "L'Estat només té dues opcions: negociar o reprimir. No pot ser una democràcia i un estat de dret sense negociar el dret d'autodeterminació de Catalunya", remarca. Llibertat de vot a JxCat per no fer "saltar els ploms" En plena fundació de JxCat, Comín defensa que la direcció del partit ha de reflectir la "pluralitat ideològica" que hi vol reunir. "És imprescindible que la direcció representi la transversalitat", diu l'exconseller, que insisteix que a JxCat són benvingudes persones de "totes les tradicions ideològiques que entenen que davant la repressió de l'Estat cal unitat". Amb tot, Comín admet que JxCat tindrà "problemes" amb debats ideològics i aposta per donar "llibertat de vot" als representants quan no sigui possible "construir una posició". "Haurem de veure com ho fem per generar posicions de consens. S'hauran de buscar, però no hem de forçar les costures", indica tot remarcant que la llibertat de vot és una manera que "la pluralitat ideològica no faci saltar els ploms". "Hem d'intentar convertir el suplicatori en un judici a l'Estat espanyol" Amb el suplicatori contra ell i els també eurodiputats de JxCat Carles Puigdemont i Clara Ponsatí en suspens per la pandèmia, Comín diu que afronten el procés amb "molta calma". "És l'excusa perfecta per fer entendre a una institució tan important com el Parlament Europeu que a Espanya hi ha un problema greu d'estat de dret i democràcia", diu. Per l'exconseller, el suplicatori és una "ocasió perfecta" per fer un "judici a l'Estat espanyol". Amb tot, alerta que, malgrat tenir "arguments molt forts", "la votació serà molt difícil".  "Hi ha un preposicionament polític dels grups majoritaris de la cambra i tombar aquesta majoria és molt complicat. Estem jugant com si aquest partit el poguéssim guanyar sabent que en termes numèrics és dificilíssim", remarca Comín, que aposta per fer del suplicatori una "victòria política sigui quin sigui el resultat".  Pel que fa a l'intent d'entrada en el grup dels Verds/ALE a l'Eurocambra, Comín creu que van ser "una mica ingenus". "Pensàvem que hi donarien llum verda de manera automàtica, no que obriria un debat intern", diu l'exconseller, que justifica la retirada de la petició perquè no volien "dividir el grup".

Summary: Comín defensa que la "confrontació" amb l'Estat és "imprescindible" per a "l'èxit" de la taula de diàleg


L'ús de targetes ha superat per primera vegada l'efectiu com a mètode de pagament a causa de la crisi del coronavirus, segons apunta la consultora Nielsen. A través d'un comunicat, la companyia ha assenyalat que el 54,1% de les compres entre els mesos de març i maig a l'Estat es van fer amb targeta, un percentatge que abans de l'esclat de la pandèmia era del 38,1%. Aquest canvi de tendència respon a una caiguda en les visites als establiments (-13%) i a un increment de l'import mitjà de la compra (+20%). Per altra banda, les recomanacions sanitàries de no utilitzar diners en efectiu i la caiguda en el nombre de visites als caixers automàtics –encara que fos una activitat permesa durant el confinament- també van influir-hi, segons Nielsen.

Summary: L'ús de la targeta supera per primer cop el pagament en efectiu arran de la crisi del coronavirus, segons Nielsen


L'Ajuntament de Tortosa ha començat a fer, aquesta setmana, les primeres proves diagnòstiques per detectar el coronavirus a la plantilla dels dos centres sanitaris de titularitat municipal. Els primers trenta tests s'han fet a l'Hospital de la Santa Creu de Jesús, on també s'atenen persones infectades per la covid. Aquestes primeres proves serològiques als sanitaris han donat negatiu en tots els casos. En els pròxims dies es faran a tota la plantilla, de 420 professionals. Les proves també es faran al personal de la Clínica Terres de l'Ebre. El consistori vol incrementar la seguretat dels treballadors i conèixer els casos asimptomàtics, per aïllar-los, els contagis, i quants poden haver adquirit immunitat si ja han passat la infecció.

Summary: L'Ajuntament de Tortosa fa els primers testos als sanitaris de l'Hospital de Jesús i la Clínica Terres de l'Ebre


El vicepresident recorda que l'organisme ha actuat "en un context de repressió" ACN Barcelona.-El vicepresident del Govern, Oriol Junqueras, ha defensat la dissolució de la Sindicatura Electoral de Catalunya perquè "aquest organisme ja ha fet la seva feina i és evident que ho ha fet en un context de repressió". En unes declaracions aquest divendres a la tarda després de reunir-se amb el vicepresident de la Junta de Comunitats de Castella-La Manxa, José García Molina, Junqueras ha afirmat que el referèndum de l'1-O compta amb "moltes garanties i "la principal garantia de qualsevol procés electoral és el compromís dels ciutadans". En aquest sentit, Junqueras ha recordat que la Guàrdia Civil va ocupar "fa unes poques hores" la seu de la Conselleria de Vicepresidència i Economia i Hisenda, mentre "s'emportaven persones detingudes i sense saber informar els seus advocats on se les enduien" "És evident que, malauradament, l'actitud del PP està allunyada de les bones pràctiques de qualsevol democràcia occidental, però també que cada cop hi ha més gent a la societat catalana que  està convençuda que la millor moció de censura al PP i a Rajoy és que els ciutadans de Catalunya puguin votar", ha sentenciat Junqueras.

Summary: Junqueras defensa que la Sindicatura Electoral "ja ha fet la seva feina"


La xifra de pacients ingressats per la covid-19 s’enfila a 60 ACN Berga.-Tres persones han mort en les darreres hores per coronavirus a l'Hospital Sant Bernabé de Berga, fet que eleva fins a deu les defuncions registrades al centre sanitari del Berguedà per culpa de la covid-19. Segons dades de l'Hospital, hi ha 60 pacients ingressats que han donat positiu, vuit més que dimecres. A banda, també s'han detectat tres professionals més que han donat positiu i que estan en règim d'aïllament i seguiment domiciliari, per la qual cosa hi ha un total de 40 sanitaris, tots ells casos lleus, recuperant-se a casa. D'altra banda, en les últimes hores, s'ha donat una nova alta.

Summary: Tres noves morts per coronavirus a l'Hospital Sant Bernabé de Berga


La Guàrdia Civil ha desarticulat una organització dedicada al tràfic irregular de persones des de la zona de Larraix del Marroc fins a Espanya per via marítima, que posteriorment es desplaçaven "normalment" a Catalunya i el País Basc. L'operació 'Pocari' s'ha tancant amb les detencions dels líders de la banda que hauria portat unes 600 persones a Espanya després de fer registres a Cadis, Màlaga, Múrcia i Palma de Mallorca. L'organització desarticulada funcionava com una agència de viatges que oferia la recepció a la costa i el trasllat a pisos francs en vehicles. Durant el desenvolupament de l'operatiu s'han rescatat 60 immigrants, entre els que hi ha dones i nens. L'operació 'Pocari' es va iniciar quan la Guàrdia Civil de Cadis va detectar que al poble de San Fernando es podria haver establert una xarxa que proporcionaria cobertura logística a les màfies que es dediquen al tràfic de persones des del Marroc. La publicitat de l'organització mostrava que hi havia un alt nivell de vida als països europeus, exagerant les mesures d'acollida, així com uns suposats beneficis econòmics que rebrien. Amb les detencions d'aquesta operació tutelada pel Jutjat número 2 de Barbate, el 2018 la Guàrdia Civil ha dut a terme 136 detencions de persones relacionades amb aquest tipus de delicte, el 40% a la província de Cadis.

Summary: Desarticulada una organització que hauria portat il·legalment 600 immigrants des del Marroc a Catalunya i el País Basc


En el marc del Dia Europeu dels Parcs, que es commemora cada 24 de maig, el Parc Nacional d'Aigüestortes ha programat un seguir d'activitats en línia. La primera de les sessions aproparà el llegat prehistòric d'Aigüestortes a la ciutadania i donarà a conèixer els resultats de les excavacions a jaciments com els de Ratera o el Portarró on s'ha documentat la presència humana fa més de 10.000 i 5.000 respectivament. Es farà el dijous dia 21 a través d'Instagram. Jordi Serra, investigador de ratpenats i expert en coronavirus abordarà aquestes qüestions el dia 24 i posteriorment es farà una sessió en línia d'observació astronòmica. El Parc Natural de l'Alt Pirineu planteja visitar-lo des de casa gràcies a deu itineraris virtuals panoràmics. A través d'Instagram i el canal de Youtube del Parc Nacional també s'han programat un seguit de tallers sobre micromamífers, papiroflèxia de papallones i de quaderns de camp per a l'observació de l'entorn. Parc Natural de l'Alt Pirineu El Parc Natural de l'Alt Pirineu per celebrar el Dia Europeu dels Parcs convidem a recórrer virtualment des de casa un itinerari. En total són deu recorreguts; dos per cada una de les cinc valls principals del Parc. Al sector de la vall de Santa Magdalena es pot seguir l'itinerari de Montaner des d'Os de Civís fins al mirador de la Borda Cremada. Si es vol visitar la Vall Ferrera, es pot triar entre arribar al Pla de Boet o endinsarse al bosc de Virós tot seguint l'itinerari de la Costa dels Meners. Per conèixer una mica més les Valls del Cardós es podrà passejar fins a les bordes de Llosau a Ginestarre o fer una excursió fins al Pla de Boavi. Per travessar un pont penjat el visitant haurà de fer l'itinerari del pont d'Arcalís al Santuari d'Arboló i, per gaudir d'unes bones vistes sobre la Mollera d'Escalarre, l'itinerari de la Llobatera a la Guingueta d'Àneu serà una bona opció. Les imatges dels itineraris es van enregistrar l'any 2013 El projecte utilitza la tecnologia de Google Maps/Google Street View i els itineraris es poden visualitzar des de qualsevol dispositiu.

Summary: Arqueologia, astronomia i nocions de fauna des del sofà són les propostes pel dia Europeu del Parc d'Aigüestortes


El president d'ERC, Oriol Junqueras, ha anat al Congrés aquest dilluns per recollir les credencials que l'acrediten com a diputat acompanyat de Jordi Sànchez, Josep Rull i Jordi Turull. "Avui hem pogut sortir de la presó de Soto del Real gràcies als vostres vots per recollir les credencials que ens acrediten com a senador i diputat del Congrés. Els vostres vots ens han fet lliures. I el diumenge ens faran lliures a Europa", ha expressat el líder d'ERC a través del seu compte de Twitter, en què també ha publicat fotografies on se'l veu amb els altres líders independentistes presos repassant la documentació.

Summary: Junqueras, després de recollir les credencials de diputat: "Els vostres vots ens han fet lliures"


El govern municipal vol expropiar-les però la iniciativa encara ha de passar pel ple ACN Barcelona.-Els Mossos d'Esquadra estan desallotjant per ordre judicial aquest dijous les casetes del carrer Encarnació de Barcelona, situades als números 13, 15 i 17. El govern municipal vol expropiar-les per construir-hi una escola bressol i habitatge dotacional, salvant també l'alzina bicentenària del jardí, però la iniciativa encara ha de passar pel ple. Abans va intentar arribar a un acord amb la propietat per comprar-la i evitar així l'enderrocament. Els veïns que l'estan ocupant, sota la plataforma 'Salvem l'alzina', van advertir ja dimecres que encara havien de resistir dos dies més de l'ordre de desallotjament cautelar dictada.

Summary: Els Mossos desallotgen les casetes del carrer Encarnació de Barcelona


El president de la Generalitat, Quim Torra, ha inaugurat aquest dissabte al matí a Roda de Ter (Osona) la nova seu de la Fundació Miquel Martí i Pol, ubicada al carrer de la Costa del Ter, en un espai format per tres cases d’estil fabril dels anys 30 on ell va viure. Torra ha reivindicat la figura de Martí i Pol com el poeta que segueix sent la veu del poble de Catalunya, “en majúscules”. La Fundació s’encarrega de gestionar i vetllar el llegat educatiu, social i cultural del poeta, propietat de la Diputació de Barcelona. Entre el material que s’hi pot veure, a banda de l’arxiu personal i el fons bibliogràfic, l’espai també acull un toca-discos antic, que sempre sonava a casa de Miquel Martí i Pol, i gràcies al qual, a través de la música, el poeta va aprendre francès.   “És una alegria tenir una seu i poder acollir tots els grups de visitants i escolars que fins ara no podíem acollir”, ha explicat la directora de la Fundació Miquel Martí Pol, Montse Caralt. L’entrada oficial a la nova seu l’ha fet aquest dissabte el president de la Generalitat, Quim Torra, que ha estat el primer d’entrar, amb la clau que li ha donat l’alcalde, i acompanyat de la vídua del poeta, Dolors Freixas. L’entrada dona lloc a una gran sala polivalent, que manté el terra hidràulic original, i també hi ha una aula taller i despatxos. La inversió per adequar l’espai ha estat de prop de 300.000 euros, amb finançament de la Generalitat.  En la seva intervenció, davant desenes de veïns i personalitats del món de la cultura, Quim Torra ha citat diversos passatges de l’obra de Miquel Martí i Pol, alguns dels quals extrets d’una edició seva personal del llibre ‘El llarg viatge’. El president ha destacat la importància de recuperar la memòria dels escriptors catalans i dignificar-la en espais com el que s’inaugura. “Entrar en aquests espais suposa alguna cosa més que fer-te més teu el poeta, vol dir entrar una més endins en el seu món”. Torra ha assenyalat que Martí i Pol “és un poeta que no deixa mai de ser la veu del poble, sempre”. Amb la Fundació Josep Pla com a referència, Torra ha apel·lat la fundació osonenca a tenir “l’ambició” d’assemblar-s’hi. Ho ha dit no només per una trajectòria similar, sinó també per la importància dels dos escriptors en el context global. D’altra banda, el president també ha demanat fer un pas endavant per “agermanar” el seu poble natal, Santa Coloma de Farners, i Roda de ter. El president ha posat de relleu l’amistat que el poeta Joan Vinyoli i Miquel Martí Pol van compartir i ha volgut recordar dos versos seus que li dona la impressió que van en la mateixa línia. Torra ha comparat ‘És bo no tenir sempre el què volem, i vestir una cabana d’esperances’, de Vinyoli, amb el conegut ‘Tot està per fer i tot és possible’ de Martí i Pol. Segons Torra, els dos “comparteixen una mirada endavant i l’esperança pel futur”.   Torra ha destacat la tasca divulgativa de l’obra de Miquel Martí i Pol que fa anys que fa Montse Caralt. La directora de la fundació ha explicat que “per fi” disposen d’un lloc de rebuda per visitants on es pot mostrar un espai museïtzat, on es guarda tota la documentació de l’autor, diversos objectes personals i les primeres edicions de les obres que va escriure, però també la correspondència que intercanviava amb els seus amics. “Ara podem explicar molt bé no només l’autor, sinó també el seu context”, ha destacat.  El proper pas serà obrir la Casa Museu En una segona fase -ja bastant avançada- es vol convertir una de les cases del complex fabril, on va viure Miquel Martí i Pol, en la Casa Museu, un espai per descobrir com vivia el poeta. “El projecte arquitectònic ja està acabat i ara estem treballant en el projecte museològic”, ha explicat Caralt. Perquè sigui una realitat ben aviat, la fundació encara està buscant el finançament. Amb tot, i sense concretar, el president s’ha compromès a donar-los “tot l’ajut perquè la puguem fer una realitat ben aviat”. Per fer-se una idea de com serà l’espai, de moment es pot visualitzar un vídeo amb realitat virtual. Segons Montse Caralt, Martí i Pol és un poeta que “tothom es fa seu perquè parla amb un plural col·lectiu que ens apel·la com a comunitat”. D’altra banda, també parla d’experiències personals molt properes com la solitud, el dol o l’amor “en una llengua molt planera”. “Ho fa anant a l’essència directament, sense rebuscaments. I això fa que trenqui els murs de la poesia i també anima nous lectors perquè comencin a llegir-lo”, ha destacat la directora. A Roda de Ter la inauguració de la Fundació Miquel Martí i Pol s’ha viscut com una festa que dura tot el dia, ple d’actes amb els musics i els gegants el poble, tallers infantils i homenatges literaris. Els actes també han comptat amb la presència de la consellera de Cultura, Mariàngela Vilallonga, la delegada del Govern a la Catalunya Central, Alba Camps, l’amic íntim del poeta, Lluís Llach, i diversos familiars.

Summary: Torra reivindica Miquel Martí i Pol com la veu del poble de Catalunya “en majúscules”


Afers socials considera que la normativa que hauria d'entrar en vigor dl juliol pren tot el poder '' de decisió'' de l'ICAA ACN Barcelona.-El Departament de Treball, Afers Socials i Famílies ha impugnat el nou Reglament d'Adopció internacional, publicat al BOE la setmana passada, per invasió de competències. Des del Govern es considera que el text incompleix un acord bilateral del 2016, tancat arran de la nova llei de modificació del sistema de protecció a la infància i l'adolescència, a través del qual es blindaven les competències catalanes. Si el nou reglament entra en vigor, el 4 de juliol vinent, el Govern perdrà poder ''de decisió'' ja que els tràmits amb els països d'origen, el flux d'expedients i l'acreditació d'entitats dependran del govern espanyol. Les funcions de l'Institut Català de l'Adopció i l'Acolliment, doncs, es reduiran a qüestions de gestió. Segons ha recalcat la directora de l'ICAA, Agnès Rusiñol, el nou reglament envaeix la decisió de l'inici i el tancament de la tramitació en països concrets. Rusiñol ha explicat que fins ara, la Generalitat podia decidir amb quins països s'iniciaven o es tancaven les adopcions. El nou marc normatiu també afectarà el flux d'expedients, ja que es regularà des del govern espanyol, mentre que també es retira la competència d'acreditar les entitats col·laboradores, cosa que, segons Rusiñol, podria fer perdre ''proximitat'' en donar-se el cas d'acreditar només entitats que no tenen seu social a Catalunya.  Actualment hi ha entre 500 i 600 expedients en tràmit i tot i que es veurien afectats per aquest canvi, si que podrien patir més retard o alentiment de tot el procés, sobretot per la qüestió de l'acreditació de les entitats. Rusiñol s'ha mostrat convençuda que, tot i que l'argument del govern espanyol és agilitzar el procés, a Catalunya no aportarà aquests beneficis perquè l'ICAA ja tenia molt ben definida la seva manera de treballar, i per tant, generarà l'efecte contrari.  El conseller d'Afers Socials, Chakir el Homrani ha criticat que el nou reglament suposa una ''centralització'' de tot el procés de ''presa de decisió'' que envolta i ha recordat que hi ha alguns aspectes que ja recollia 	l'estatut de 1979. El Homrani ha dit que li ''sobta'' que aquest reglament surti del govern del PSOE quan hi ha un acord bilateral que precisament volia evitar aquesta situació.  El conseller ha recalcat que l'ICAA ha mostrat en els anys que fa que existeix, que és un ''bon instrument'' per a gestionar les adopcions internacionals. Ha dit que el 28% de les adopcions internacionals que es van dur a terme a tot l'estat espanyol, es van fer a través de l'ICAA, i ha destacat que si Catalunya fos un estat, seria el 9è amb adopcions internacionals. L'any passat, es van registrar 83 arribades.

Summary: El Govern porta al TC el nou Reglament d'Adopció Internacional per invasió de competències


L'Audiència de Tarragona ha rebaixat de 280.000 a 10.000 euros la fiança imposada a l'alcalde de Vila-seca, Josep Poblet, a sis regidors i a l'arquitecte municipal per les presumptes irregularitats en la construcció del CAP de Vila-seca. El tribunal de la Secció Segona ha estimat parcialment el recurs de la defensa i ha considerat que la quantitat fixada pel jutge de Reus s'excedia d'allò "raonable". En una interlocutòria, l'Audiència ha acordat que els vuit imputats dipositin, solidàriament i conjunta, una fiança de 80.000 euros. Per contra, els magistrats han rebutjar decretar el sobreseïment de la causa i han decidit mantenir les imputacions pels indicis de presumptes irregularitats, però a l'espera de l'evolució del cas, que està en mans d'un jutjat de Tarragona.

Summary: L'Audiència de Tarragona rebaixa de 280.000 a 10.000 euros la fiança imposada pel jutge del cas Innova a Josep Poblet


Manresa obrirà al trànsit aquest divendres al vespre el camí de la Gravera reconvertit en un vial amb una calçada de 6 metres d'amplada i una vorera d'1,5 metres. El projecte, que ha tingut un cost de 528.000 euros, era una reivindicació històrica dels veïns del barri de la Mion, ja que, tal com ha recordat qui va ser president de l'associació de veïns durant 17 anys, Juan José Porcel, s'ha posat fi a un "perill grandiós". Fins ara, el camí de la Gravera no tenia cap vorera i els vehicles circulaven a gran velocitat per una calçada estreta que, malgrat tenir dos sentits de circulació, no estaven marcats. L'alcalde de Manresa, Valentí Junyent, ha celebrat que "encara que sigui tard s'hagi pogut acabar inaugurant una reivindicació històrica del barri". El batlle ha explicat que un dels motius que expliquen el retard en l'execució del projecte són les dificultats econòmiques per les quals ha passat el consistori. "Hem passat molts anys en què només hi havia 400.000 euros per invertir en obres i només aquest projecte sol ja supera el mig milió", ha recordat.  El camí de la Gravera s'ha pogut obrir al trànsit vint dies abans del termini marcat inicialment i, per tant, finalment han estat tres mesos d'obres. El projecte ha permès dotar a aquest vial del barri de la Mion de l'amplada necessària per tenir dos sentits de circulació i un recorregut per a vianants segur. En concret, el nou camí té una amplada total de 8 metres, dels quals 6 corresponen a la calçada i 1,5 metres a la vorera. El projecte ha tingut un pressupost de 528.000 euros, que han estat assumits per l'Ajuntament de Manresa i Aigües de Manresa. Aquest divendres al matí els operaris estaven acabant les tasques d'asfaltatge i, malgrat que el carrer ja s'obrirà al trànsit aquest vespre, en els propers dies s'acabarà d'instal·lar la senyalització vertical i horitzontal.  Unes obres necessàries L'alcalde de Manresa, Valentí Junyent, s'ha mostrat molt satisfet amb l'acabament de les obres malgrat admetre que han arribat "tard". "Era una obra que feia falta perquè la ciutat necessita estar més compacta, ja que els barris no poden viure d'esquena uns dels altres", ha exposat Junyent. A més, el batlle ha recordat que el barri de la Mion i el de Plaça Catalunya "cada cop tenen més mobilitat i necessitàvem que es connectessin amb seguretat tenint en compte que d'aquí quinze dies hi haurà una tercera escola".  Al seu torn, el regidor d'Urbanisme, Marc Aloy, ha destacat, sobretot, la instal·lació d'una vorera d'1,5 metres d'amplada que fins ara no existia. "Era molt necessari fer la vorera perquè és un vial molt transitat tant per a vehicles com per a vianants", ha detallat Aloy.  De la seva banda, el regidor de Mobilitat, Jordi Serracanta, ha recordat que el camí de la Gravera és un "camí escolar, de manera que aquesta nova vorera és més important del que ens pensem, amb un gran trànsit de veïns però sobretot de pares i nens". 30 anys de reivindicacions veïnals Els representants de l'associació de veïns de la Mion-Puigberenguer han recordat que aquesta és una reivindicació amb més de trenta anys d'història i s'han mostrat molt satisfets que finalment s'hagi fet realitat. D'una banda, el president de l'associació, Agapito López, ha dit que aquest divendres "és un dia molt feliç perquè hi haurà dos barris històrics que estaran encara més units". De la seva banda, el qui va ser president de l'associació de veïns durant 17 anys, Juan José Porcel, ha dit que aquesta és la fita més important aconseguida al barri en els últims anys, ja que "garanteix la seguretat i evita la possibilitat d'accidents". "S'ha tret un perill grandiós, ja que el camí estava en una situació lamentable i no s'hi podia circular", ha recordat Porcel.

Summary: La finalització de la reurbanització del camí de la Gravera de Manresa posa fi a trenta anys de reivindicacions veïnals


La Intersindical-CSC ha denunciat que l'entitat Hazte Oír està fent des de Madrid una tramesa de documentació a les direccions dels col·legis catalans per intentar "frenar o limitar" l'educació sexual que s'imparteix als centres educatius. És una nova acció de l'entitat que ja ha protagonitzat iniciatives polèmiques com els autobusos-pancarta que difonien missatges contraris al que els seus responsables denominen ideologia de gènere. La tramesa, segons la Intersindical, consisteix en una carta, un formulari per a les famílies, un fulletó per adherir-se a una campanya de pressió als polítics (concretament a Pablo Casado, Albert Rivera i Santiago Abascal) i un llibre "ple de disbarats" sobre aquesta ideologia. Davant d'aquest fet, el sindicat defensa la llibertat sexual i una educació "completa, sense prejudicis, oberta i de respecte i normalització de totes les opcions afectives, sexuals i familiars". Alhora, fa una crida a la defensa dels "drets i llibertats" del col·lectiu LGBTIQ+ i a la "normalitat" a l'hora de tractar tots els temes que s'hi relacionen a l'escola, educant els infants en valors "propis del segle XXI" malgrat que "alguns demostren sovint que encara no hi han arribat". A banda, la Intersindical anima les direccions dels centres a "no fer cap mena de difusió ni publicitat gratuïta" a aquest col·lectiu i a les seves peticions, i a garantir una educació sexual "oberta i adequada als nostres temps, just al contrari de la que es defensa en la tramesa".

Summary: La Intersindical denuncia una tramesa de l'entitat Hazte Oír als col·legis per intentar limitar l'educació sexual


Als 70 anys víctima d’una llarga malaltia ACN Madrid.-L’exministra de Cultura Carmen Alborch ha mort aquest dimecres a la seva casa de València, segons informen fonts del PSPV, als 70 anys víctima d’una llarga malaltia. Alborch, nascuda a Castelló de Rugat, va formar part del govern de Felipe González a partir de 1993 i va ser diputada socialista al Congrés durant tres legislatures (de la VI a la VIII) per la circumscripció de València. Era autora de diverses obres literàries on abordava el feminisme, la política i la cultura, i havia estat guardonada amb diverses distincions de la Generalitat Valenciana, l’ultima de mans del president de la Generalitat Valenciana, Ximo Puig, i del president espanyol, Pedro Sánchez.  Va ser la primera degana de la Universitat de València i també la primera ministra de Cultura de l’Estat. Abans d’assumir la cartera ministerial havia dirigit també l’Institut Valencià d’Arts Escèniques, Cinematografia i Música, i l’Institut Valencià de l’Art Modern (IVAM).  El passat 9 d’octubre, quan va rebre l’Alta Distinció de la Generalitat, va declarar: “El feminisme hauria de ser declarat patrimoni de la humanitat” perquè “ha millorat la qualitat de vida de tots els ciutadans”.

Summary: Mor l’exministra de Cultura Carmen Alborch


El llegat del filòsof, sociòleg i crític d'art Arnau Puig, qui va morir aquest diumenge als 94 anys, anirà a la Universitat Politècnica de Catalunya (UPC). Puig, catedràtic d’Estètica de l'Escola Tècnica Superior d'Arquitectura de Barcelona (ETSAB) de la UPC, havia signat recentment un conveni de donació del seu fons bibliogràfic i artístic a la Universitat per a que sigui catalogada i accessible des de la Biblioteca Oriol Bohigas de l'ETSAB per a tots els estudiosos i investigadors, així com pels arquitectes, professors i estudiants de la mateixa Escola. El fons inclou una col·lecció de llibres, el seu arxiu personal, la seva col·lecció particular de peces d’art i premis, medalles i guardons que ha rebut al llarg de tota la seva vida. Com ha informat l'UPC, el fons està format per una gran col·lecció de llibres de filosofia, estètica i crítica d’art i inclou el seu arxiu personal de documents, conferències i escrits, així com tots els seus llibres publicats. A més, hi ha la seva col·lecció particular de peces d’art contemporani, pintures i gravats i una petita col·lecció de peces d’arqueologia; així com els innumerables premis, medalles i guardons que ha rebut al llarg de tota la seva vida. La universitat apunta que tot aquest llegat servirà per aprofundir l’estudi de les idees i moviments artístics, tant a nivell mundial com catalans.  Una de les accions derivades d'aquesta donació serà l'organització de diversos actes acadèmics que l’ETSAB li retrà en els propers mesos, seguint la línia que la direcció de l’Escola ha obert darrerament amb els homenatges recents realitzats als grans professors i catedràtics del centre, com ara a Manuel Ribas Piera i Xavier Rubert de Ventós.  Els termes de la donació d'aquest fons bibliogràfic i artístic han estat liderats pel director de l’ETSAB, Fèlix Solaguren-Beascoa;  la cap del Gabinet del Rector, Carme Fenoll; el director del Servei de Biblioteques, Publicacions i Arxius,  Dídac Martínez, i la cap de la Biblioteca de l’ETSAB, Neus Vilaplana. A finals de juny de l'any passat en una entrevista a 'El Punt Avui', Arnau Puig explicava que en un primer moment volia deixar el seu arxiu a les institucions públiques però lamentava que ni el MNAC ni l'Arxiu Nacional ni el MACBA no l'haguessin respost. El Departament de Cultura va assenyalar, en canvi, en aquell moment que sí hi havia hagut contactes, per bé que "com molt bé explica el mateix autor, en el seu conjunt no existeixen obres d'art rellevants". La seva biblioteca tampoc té "exemplars singulars" que no formin part de les col·leccions nacionals, "amb l'excepció d'alguns exemplars dedicats". Cultura afegia que no ha estat possible adquirir aquests llibres ni tampoc alguns elements documentals, atès que Puig "ha expressat sempre" que preferia preservar la unitat de tot el fons. En qualsevol cas, indicava el Departament, el capital intel·lectual i l'obra d'Arnau Puig "queda completament preservada" en els seus escrits, articles, entrevistes i enregistraments existents. Es tracta d'una figura "extraordinàriament rellevant", de la qual el país té "del tot garantida la memòria i estudi".

Summary: El fons bibliogràfic i artístic d'Arnau Puig es quedarà a la Universitat Politècnica de Catalunya


Fruita amb Justícia Social insta la Inspecció de Treball a dur a terme inspeccions d'ofici en totes les empreses fruiteres i també en escorxadors. La plataforma fa aquesta petició després de les queixes rebudes de treballadors que denuncien que se'ls estan vulnerant els seus drets socials i laborals. Aquestes queixes fan referència al fet que l'empresa no els facilita els equips de protecció individuals necessaris, que els paga per sota del preu del conveni o que no els ofereix allotjament. Des de Fruita amb Justícia Social acusen Afrucat i també l'Administració de la situació a la qual s'ha arribat al Segrià, amb temporers dormint al carrer. Consideren que és un problema laboral i no social perquè "la gent que arriba ve a treballar".

Summary: Fruita amb Justícia Social reclama inspeccions en empreses fruiteres per evitar vulneracions de drets socials i laborals


L'Arxiu Històric de Barcelona i el MACBA continuen tancats aquest dijous per la vaga convocada pels treballadors de Serveis Educatius Ciut'Art, empresa adjudicatària dels serveis d'atenció al públic de diversos centres culturals, i pel sindicat SUT. Dimecres la protesta també va fer abaixar la persiana les fundacions Miró i Tàpies, el Museu de la Música i la Virreina Centre de la Imatge. Els treballadors de Ciutat'art protesten contra la precarietat laboral i els abusos que es produeixen per "la reducció dràstica del pressupost de l'adjudicació que es descarrega sobre les condicions" laborals. En el cas del Macba i de l'Arxiu Històric de Barcelona, la vaga és indefinida, mentre que en els altres casos es tractava d'una aturada d'un dia ampliable a més dies per exigir a l'empresa el pas a plantilla fixa dels treballadors anomenats de "reforç". El conseller de Cultura, Lluís Puig i Gordi, ha afirmat aquest dijous al matí en declaracions a TV3 que el conflicte dels treballadors dels museus municipals de Barcelona,  és un tema que ens amoïna a tots, perquè "tenim un sistema cultural públic compartit entre Generalitat, diputacions i ajuntaments" i per tant "les responsabilitats les tenim compartides". I ha subratllat que "el que ens ha de preocupar és la qualitat del servei a les persones" perquè "sense aquest servei no tindríem tant de turisme". Per aquesta raó ha reconegut que "s'haurà d'analitzar si els sous d'aquests treballadors són justos i si estan ben regulats". Amb tot, ha matisat que aquest no és només un tema de cultura perquè "no només passa en empreses de l'administració". Puig ha explicat que en moltes empreses han hagut d'ajustar les nòmines per ser més competitives i com que, segons ha exposat, "ara que ens estem recuperant", "com és lògic, molts sectors de treballadors volen recuperar una part del poder adquisitiu".

Summary: L'Arxiu Històric de Barcelona i el MACBA tancats per la vaga dels treballadors de Ciu'Art


L'Agència Espanyola de Seguretat Alimentària ha advertit de la presència de proteïna làctia no declarada en diverses gominoles de diferents marques, com ara Bonpreu, Carrefour, Ifa, Supersol, Alteza i Coviran. Recomana als consumidors al·lèrgics que no les consumeixin. L'alerta va arribar des de Múrcia. L'empresa ha bloquejat la venda i ha retirat de forma preventiva diferents lots d'onze productes. S'han distribuït a Catalunya, Andalusia, Balears, Castella la Manxa, Cantàbria, País Basc, Galícia, Madrid i País Valencià.

Summary: Alerten de la presència de proteïna de llet no declarada en diverses gominoles de diferents marques


El comitè i la direcció de Girona + Neta han arribat a un preacord per desconvocar la vaga indefinida en la recollida d'escombraries. Les negociacions entre les dues parts s'han allargat fins ben avançada la matinada i l'entesa ha arribat cap a dos quarts de quatre de la nit. El pacte, que ara ha de ratificar l'assemblea de treballadors, inclou un augment de sou lineal del 5% en dos anys per a tota la plantilla.  A més, també contempla un plus de l'1,8% per als operaris que netegen els carrers (la meitat del qual s'aplicarà quan es tanqui el nou conveni). La vaga dels treballadors de Girona + Neta va començar la mitjanit de dimecres a dijous i ja s'ha fet visible en diversos punts de la ciutat (amb deixalles acumulades al costat de contenidors i cartrons a l'exterior dels comerços). Si s'aixeca l'aturada, el compromís és que aquest dissabte a les sis del matí tots els carrers estiguin nets, just a les portes de la inauguració del 'Girona, Temps de Flors'. La plantilla de Girona + Neta va decidir fer vaga després que les negociacions amb la direcció portessin mesos enquistades. A més d'increments de sou per a tota la plantilla, el comitè també reclamava un plus específic per als operaris que netegen els carrers (els que van amb escombra i carretó). Són 114 dels 166 treballadors que Girona + Neta té en plantilla. La vaga va començar la mitjanit de dimecres a dijous. I durant tot ahir, les parts van tornar a reunir-se per intentar tancar un preacord. La trobada va ser maratoniana i es va allargar fins passada la matinada. Però a dos quarts de quatre de la nit comitè i direcció de Girona + Neta han arribat a un pacte, que ja s'ha rubricat. El preacord, d'entrada, inclou una millora salarial del 5% per a tota la plantilla, que s'aplicarà en dos anys. Aquest 2019, la puja serà del 2,25%. I al 2020 es complementarà amb el 2,75% restant. A més, el comitè d'empresa també ha aconseguit un plus específic per als operaris que netegen els carrers. Aquest, precisament, havia estat un dels cavalls de batalla de la negociació. En concret, el col·lectiu veurà incrementat el seu salari un 1,8%. D'aquesta quantitat, un 25% s'aplicarà aquest mateix 2019, un altre 25% es farà efectiu al 2020 i el 50% restant quedarà pendent per incloure's al nou conveni col·lectiu. Jubilació i indemnitzacions El preacord també inclou millores en els premis per jubilació (que perceben aquells qui porten més anys treballant per Girona + Neta). El comitè reclamava que aquells que es jubilessin aquest any rebessin 450 euros extra, i que l'any vinent la quantitat fos de 600 euros. Al final, s'ha pactat amb la direcció de Girona + Neta que aquest 2019 el premi es fixi en 400 euros, i que l'any que ve siguin 450. Per últim, també s'ha millorat la cobertura d'indemnitzacions en cas de malaltia. A més, la direcció de Girona + Neta també s'ha avingut a no canviar els acords que hi havia fins ara per reduir baixes i absentisme. Si durant tot l'any no superen el 15% del promig de tota la plantilla (aquest percentatge no pujarà), els treballadors continuaran percebent el plus que se'ls paga per aquest concepte.     Votació a l'assemblea Perquè el preacord sigui ferm, però, i es desconvoqui la vaga, ara cal que el ratifiqui l'assemblea de treballadors. El comitè de Girona + Neta (format per la UGT, CCOO i la CGT) ha convocat la reunió amb la plantilla per a la una de la tarda. Mentrestant, continuaran fent-se els serveis mínims en la recollida d'escombraries. Si la plantilla avala el preacord, això permetrà aixecar l'aturada indefinida. El compromís al qual han arribat comitè i direcció de Girona + Neta és que, si la vaga s'acaba, aquest dissabte a les sis del matí tots els carrers estaran nets i sense deixalles.  Precisament, serà poques hores abans que s'inauguri el 'Girona, Temps de Flors' (l'exposició de muntatges florals que cada any atrau milers de visitants a la ciutat per aquestes dates). Girona + Neta és l'empresa mixta que s'encarrega de la recollida de deixalles i la neteja dels carrers a la ciutat. Està formada en un 75% per FCC i el 25% restant és municipal.

Summary: Preacord entre comitè i direcció de Girona + Neta per desconvocar la vaga en la recollida d'escombraries